Ανατομία Εθνικού Θέματος Β. Ηπείρου
2025-11-16 17:00 - 20:30 UTC | “Θεοφάνειος” Αίθουσα Τέχνης Δήμου Πρέβεζας, Θεοφάνους 3, Πρέβεζα
Τὸ ξεκάθαρο μήνυμα ὅτι, τὸ Βορειοηπειρωτικὸ Ζήτημα παραμένει ἀνοιχτὸ καὶ ἀπαιτεῖ τὴν πρέπουσα ἀντιμετώπισή του, ἀπὸ τὴν Ἀθήνα, μὲ τρόπο ποὺ νὰ ὑπηρετεῖ τὰ ἀπαράγραπτα δίκαια καὶ δικαιώματα τοῦ Βορειοηπειρωτικοῦ Ἑλληνισμοῦ, ἐξέπεμψε -ἀπὸ τὴν Πρέβεζα- ἡ Ἐπιστημονικὴ Ἡμερίδα ποὺ διοργάνωσε τὸ Κέντρο Ἐρευνῶν, Μελετῶν καὶ Ἐπιμόρφωσης (Κ.Ε.ΜΕ), “Εὐγένιος Τζιμογιάννης” (τὸ κοινοβουλευτικὸ Ἰνστιτοῦτο τοῦ Δημοκρατικοῦ, Πατριωτικοῦ, Λαϊκοῦ Κινήματος ΝΙΚΗ). Ἡ Ἐκδήλωση, πραγματοποιήθηκε στή ¨Θεοφάνειο¨ Αἴθουσα Τέχνης καὶ Πολιτισμοῦ, τοῦ Δήμου Πρέβεζας, μὲ τὴ συμπαράσταση τοῦ Συλλόγου Βορειοηπειρωτῶν Πρέβεζας, τοῦ Πολιτιστικοῦ Συλλόγου Βορειοηπειρωτῶν Θεσπρωτίας καὶ τοῦ Συλλόγου Φίλων Ἱστορίας «Ὁ Χορός του Ζαλλόγου».
Στὸ σύντομο χαιρετισμό του, πρὸς τὸ πυκνὸ ἀκροατήριο τῆς Ἡμερίδας, ὁ Πρόεδρος τῆς ΝΙΚΗΣ, Βουλευτὴς Α’ Θεσσαλονίκης, κ. Δημήτρης Νατσιός, μεταξὺ ἄλλων τόνισε: “Ἡ κυβέρνηση ὀφείλει νὰ ἀντιληφθεῖ πὼς ὁ κατευνασμός, ἡ φοβικότητα, οἱ ὑποχωρήσεις καὶ οἱ παλινωδίες, στὸ σύνολο τῶν ἐθνικῶν μας θεμάτων, καὶ εἰδικὰ ἡ ἀδικαιολόγητη ἀνοχὴ τῆς, στὶς διώξεις σὲ βάρος τῆς Ἑλληνικῆς, Ἐθνικῆς Μειονότητας στὴν Ἀλβανία, ἀπὸ τὸ καθεστώς των Τιράνων, πλήττουν καίρια, ὄχι μόνο μιὰ σημαντική, ἡρωικὴ συνιστῶσα τοῦ Ἑλληνισμοῦ, ἀλλὰ καὶ τὴν ἀξιοπιστία, τὴ διεθνῆ εἰκόνα τῆς Ἑλλάδας. Ἡ Ἀθήνα ὀφείλει νὰ ἐγκαταλείψει τὴν πολιτικὴ ποὺ θέτει ἐν ἀμφιβόλῳ τὴν ἀποφασιστικότητά μας νὰ ὑπερασπιστοῦμε τὴν κυριαρχία μας ἀλλὰ καὶ τὰ δίκαια, τὰ δικαιώματα τοῦ Ἑλληνισμοῦ, ποὺ εἶναι κατοχυρωμένα ἀπὸ Διεθνεῖς Συμφωνίες καὶ τὸ Διεθνὲς Δίκαιο”.
Ὁ κ. Νατσιὸς ὑπογράμμισε ὅτι «ἡ ΝΙΚΗ, μόνη ἀπὸ τὶς πολιτικὲς δυνάμεις τῆς ἀντιπολίτευσης, δὲν ἐξαντλεῖ τὴν κοινοβουλευτική της δράση καὶ τὶς δημόσιες καταθέσεις της σὲ ἀνέξοδη, φραστικὴ καταδίκη τῆς κυβερνητικῆς ἀνεπάρκειας. Ἐκφράζει, μὲ προτάσεις νόμων, μὲ τὶς ἐπεξεργασμένες – τεκμηριωμένες θέσεις ποὺ καταθέτει, τὴν Ἑλλάδα τῆς ὑπευθυνότητας καὶ τῆς ἀξιοπρέπειας. Τὴν Ἑλλάδα τῆς ἀποφασιστικότητας, ποὺ δὲν διαπραγματεύεται, δὲν ὑποχωρεῖ, δὲν μεταθέτει ἀόριστα, γιὰ τὸ μέλλον, τὴν ἄσκηση τῆς ἐθνικῆς τῆς κυριαρχίας. Δὲν παραιτεῖται ἀπὸ τὴν ὑπεράσπιση τῶν δικαίων καὶ τῶν δικαιωμάτων τῶν Ἑλλήνων στὴ Βόρεια Ἤπειρο, στὴν Κύπρο, στὴν Κωνσταντινούπολη, στὴν Ἴμβρο, στὴν Τένεδο. σὲ ὅλες τὶς χῶρες τῆς νοτιοανατολικῆς Εὐρώπης. Εἴμαστε ὁ μόνος πολιτικὸς φορέας, τόνισε ὁ κ. Νατσιός, ποὺ κατέθεσε Πρόταση Νόμου γιὰ τὴν ἐπιβεβλημένη καταγγελία τῆς προδοτικῆς Συνθήκης τῶν Πρεσπῶν, τὴν ὁποία ἀπροκάλυπτα καταπατᾶ καὶ παραβιάζει ἡ κυβέρνηση τῶν Σκοπίων.
Χωρὶς μισόλογα καὶ περιστροφές, ὁ Πρόεδρος τῆς ΝΙΚΗΣ, τόνισε ὅτι, «ἔστω καὶ τὴν ὕστατη ὥρα, ἡ καταρρέουσα κυβέρνηση τοῦ κατευνασμοῦ, τῶν ὀδυνηρῶν ὑποχωρήσεων, τῆς τραγικῆς ἀποτυχίας στὰ κορυφαῖα ἐξωτερικὰ καὶ ἐσωτερικὰ ζητήματα, ἔστω καὶ τὴν ὕστατη ὥρα, νὰ ἀνταποκριθεῖ στὸ χρέος της. Νὰ πάψει, μὲ τὴν πολιτική της, νὰ ὑπονομεύει τὸ μέλλον τῆς Ἑλλάδας καὶ τοῦ Ἑλληνισμοῦ. Νὰ βάλει τέλος στὴν ἐκποίηση τοῦ ἐθνικοῦ πλούτου, στὸν ἐποικισμὸ τῆς Ἑλλάδας μὲ λαθρομετανάστες, στὴ δημογραφικὴ κατάρρευση τῆς χώρας, στὴν ἄγρια φτωχοποίηση τῶν Ἑλλήνων, στὴν ὁλική της ἔκλειψη, σὲ ὅ,τι ἀφορᾶ στὴν προστασία τῶν ἑλληνικῶν, τῶν ἑλληνορθόδοξων πληθυσμῶν, στὴν εὐρύτερη περιοχή. Εἰδάλλως, νὰ ἀπαλλάξει πάραυτα τὸν Τόπο ἀπ΄ τὴν παρουσία της!!”, κατέληξε ὁ κ. Νατσιός.
Οἱ ἐργασίες τῆς Ἐπιστημονικῆς Ἡμερίδας γιὰ τὸ Βορειοηπειρωτικό, ἄνοιξαν μὲ σύντομο χαιρετισμὸ ἀπὸ τὸν Πρόεδρο τοῦ “Κ.Ε.Μ.Ε Εὐγένιος Τζιμογιάννης”, Δρᾶ Δημήτριο Μεταλληνό, ὁ ὁποῖος σκιαγράφησε τὶς καίριες παρεμβάσεις τοῦ νεοσύστατου Ἰνστιτούτου, σὲ ὅλα τὰ μείζονα ζητήματα ποὺ ἀπασχολοῦν τὴν πατρίδα καὶ τὸν ὅπου γῆς Ἑλληνισμό, μὲ ἰδιαίτερη ἔμφαση στὰ σύγχρονα ἀδιέξοδα ποὺ ἀντιμετωπίζει ἡ ἑλληνικὴ κοινωνία.
Σὲ ὅ,τι ἀφορᾶ στὶς ἐπιστημονικὲς προσεγγίσεις τῆς Ἡμερίδας, ὁ πρῶτος ὁμιλητής, Νομικός, κ. Κωνσταντῖνος Κυριακοῦ, πρώην πολιτικὸς κρατούμενος, ἐπὶ καθεστώτων Χότζα, Ἀλία καὶ Μπερίσα, τόνισε ὅτι «τὸ Βορειοηπειρωτικὸ Ζήτημα παραμένει ἀνοιχτό!! Μποροῦμε νὰ τὸ θέσουμε στὸν ΟΗΕ καὶ σὲ κάθε Διεθνῆ Ὀργανισμό. Διότι, τὰ ὑφιστάμενα σύνορα τῆς χώρας μας μὲ τὴν Ἀλβανία εἶναι μόνο de facto ἀναγνωρισμένα καὶ ὄχι de jure». Ὁ κ. Κωσταντίνος Κυριακοῦ, πολυγραφότατος συγγραφέας, ὁ ὁποῖος στὰ βιβλία του ἔχει ἀναλύσει ὅλες τὶς πτυχὲς τοῦ Βορειοηπειρωτικοῦ, σημείωσε ὅτι, «ὁ κάθε Ἕλληνας, ἡ κάθε Ἑλληνίδα ξεχωριστά, πρέπει νὰ συναισθανθεῖ τὴν ἠθικὴ κληρονομιὰ καὶ τὸ ἐθνικὸ βάρος ποὺ ἔχουμε ὅλοι στοὺς ὤμους μας, ἀπ΄ τὶς θυσίες τῶν Ἑλλήνων Βορειοηπειρωτῶν». Καὶ κατέληξε λέγοντας, «τὸ Δημοκρατικό, Πατριωτικό, Λαϊκὸ Κίνημα ΝΙΚΗ, εἶναι τὸ μόνο -στὸ Ἑλληνικὸ Κοινοβούλιο- ποὺ ἀπέδειξε πὼς θέλει καὶ μπορεῖ νὰ ἀντιμετωπίσει καὶ νὰ ὁδηγήσει σὲ ἐπίλυση τὸ Βορειοηπειρωτικό, Ἐθνικὸ Ζήτημα, στὴ βάση τῶν δικαίων καὶ τῶν Δικαιωμάτων τοῦ Ἑλληνισμοῦ. Καθ’ ὅσον ὅλα τὰ ἄλλα κοινοβουλευτικὰ κόμματα, ἄλλο λίγο ἄλλο πολύ, τὸ θεωροῦν ¨ἀγκάθι¨».
Στὴ συνέχεια, τὸ λόγο ἔλαβε ὁ Νομικός, κάτοχος Μεταπτυχιακοῦ τίτλου, ἀπὸ τὸ Πανεπιστήμιο Bristol της Βρετανίας, κ. Θαλῆς Καραγιαννόπουλος, ὁ ὁποῖος ὑπενθύμισε ἀρχικὰ τὰ ἕξι (6) σημεῖα, γιὰ τὴν ἐξομάλυνση τῶν σχέσεων Ἑλλάδας – Ἀλβανίας, ὅπως τὰ κατέθεσε δημόσια -ἀπὸ τὸ 1993- ὁ πρώην πρωθυπουργὸς Κωνσταντῖνος Μητσοτάκης, τὰ ὁποῖα συνοψίζονται στὴν ἀξίωση «ὅ,τι ἰσχύσει γιὰ τὸ Κόσοβο, νὰ ἰσχύσει καὶ γιὰ τὴ Βόρεια Ἤπειρο». Ὁ κ. Καραγιαννόπουλος ὑπογράμμισε τὴν ἀδιαφορία τῶν Ἀθηνῶν, γιὰ τὴν ἐξέλιξη τοῦ ἐθνικοῦ ζητήματος, ποὺ ἔχει ὡς ἀποτέλεσμα «ἡ Βορειοηπειρωτικὴ Κοινότητα νὰ εἶναι ἡ πιὸ ἀπαξιωμένη, ἐθνικὴ μειονότητα στὴν Εὐρώπη!!». Ἀκόμη, ἀπηύθυνε ἔκκληση, «γιὰ δημοκρατικὴ ἐκπροσώπηση τῆς Μειονότητας καὶ γιὰ τὴν ἐνίσχυση, ἀπὸ τὸ ἐθνικὸ κέντρο, τῆς διαδικασίας ἐπιστροφῆς τῶν νέων ποὺ σπούδασαν στὴν Ἑλλάδα, πίσω στὴ γενέθλια γῆ τῆς Βορείου Ἠπείρου». Ἐπίσης, ὁ κ. Καραγιαννόπουλος ἐπισήμανε τὸν πρωταγωνιστικὸ ρόλο ποὺ μπορεῖ καὶ πρέπει νὰ ἔχει ἡ Ἑλληνικὴ Ὁμογένεια, στὴ στήριξη τῆς Ἐθνικῆς Ἑλληνικῆς Μειονότητας στὴν Ἀλβανία καὶ κατέληξε λέγοντας ὅτι «τὸ Βορειοηπειρωτικὸ εἶναι καὶ ζήτημα ἀσφάλειας γιὰ τὴν Ἑλλάδα, ἡ ὁποία πρέπει νὰ περιβάλλεται ἀπὸ φιλικούς, εἰρηνικοὺς λαούς, ποὺ ἀσπάζονται τὶς ἀρχὲς καὶ τὶς ἀξίες τῆς εὐρωπαϊκῆς οἰκογένειας κρατῶν, στὴ χορεία τῶν ὁποίων ἐπιθυμεῖ νὰ εἰσέλθει καὶ ἡ Ἀλβανία».
Ἡ Ἡμερίδα ἔκλεισε μὲ εἰσήγηση τοῦ πρώην Διπλωμάτη, στὸ Ὑπουργεῖο Ἐξωτερικῶν τῆς Ἑλλάδας, κ. Θεόδωρου Οἰκονόμου – Καμαρινοῦ, ὁ ὁποῖος διετέλεσε Γενικὸς Πρόξενος τῆς Ἑλλάδας στὴν Κορυτσά, ἐνῷ σήμερα εἶναι ὁ Διπλωματικὸς Σύμβουλος τοῦ Προέδρου τῆς ΝΙΚΗΣ. Ὁ κ. Οἰκονόμου – Καμαρινὸς παρουσίασε ἀναλυτικὰ τὴν πορεία τῆς Ἀλβανίας, ἀπὸ τὴν κατάρρευση τοῦ κομμουνιστικοῦ καθεστῶτος ἴσαμε σήμερα, ἀναδεικνύοντας ὅλα ἐκεῖνα τὰ σημεῖα ποὺ ἀποδεικνύουν ὅτι ἡ πολιτικὴ τῶν ἀλβανικῶν κυβερνήσεων, ἦταν καὶ παραμένει ἐχθρικὴ σὲ βάρος τῆς Ἐθνικῆς Ἑλληνικῆς Μειονότητας. Ἡ Ἀλβανία, τόνισε, τὴν ὥρα ποὺ βρίσκεται σὲ ἐνταξιακὲς διαπραγματεύσεις μὲ τὴν Εὐρωπαϊκὴ Ἕνωση, ἐξακολουθεῖ μέχρι τὶς μέρες μας νὰ μὴν πληροῖ ὅσα συνιστοῦν τὸ κοινοτικὸ κεκτημένο. Ὁ πρώην Διπλωμάτης κάλεσε τὴν κυβέρνηση νὰ ἀξιοποιήσει τὴ διαδικασία ἔνταξης τῆς Ἀλβανίας στὴ Ε.Ε., προκειμένου νὰ ἀπαιτήσει καὶ νὰ ἐπιβάλλει τὴν ἔμπρακτη ἐναρμόνιση τῆς γειτονικῆς χώρας μὲ ὅσα καθορίζουν τὸ Εὐρωπαϊκὸ Πλαίσιο, οἱ Διεθνεῖς Συνθῆκες καὶ τὸ Διεθνὲς Δίκαιο γιὰ τὴν Ἐθνική, Ἑλληνικὴ Μειονότητα στὴ Βόρεια Ἤπειρο. Ἡ Ἑλλάδα, ὅπως ὑπογράμμισε χαρακτηριστικά, ὁ κ. Οἰκονόμου – Καμαρινός, ἔχει ὑποχρέωση νὰ τηρήσει τὴν πρέπουσα στάση στὸ ἄνοιγμα τῶν κρίσιμων κεφαλαίων, στὶς ἐνταξιακὲς διαπραγματεύσεις Ε.Ε.-Αλβανίας, διασφαλίζοντας τὰ δίκαια καὶ τὰ δικαιώματα τοῦ Βορειοηπειρωτικοῦ Ἑλληνισμοῦ. Ταυτόχρονα, ἔχει ὑποχρέωση νὰ στηρίξει πολύπλευρα τοὺς Βορειοηπειρῶτες, στὴν προσπάθειά τους νὰ μείνουν στὶς πατρογονικές τους ἑστίες καὶ νὰ εὐημερήσουν σὲ ἕνα τόπο ποὺ ἀνέκαθεν ἦταν ἑλληνικός».
Τὴν Ἐκδήλωση τοῦ Κ.Ε.Μ.Ε «Εὐγένιος Τζιμογιάννης», στὴν Πρέβεζα, τὴν ὁποία συντόνισε ὁ δημοσιογράφος τῆς ΕΡΤ, Δρ Ἀθανάσιος Χούπης, παρακολούθησαν πολλοὶ ἐκπρόσωποι τῶν ἀρχῶν καὶ τῶν συλλογικῶν φορέων τῆς περιοχῆς, καθὼς καὶ σημαντικὲς προσωπικότητες τῆς Πρέβεζας καὶ ἐν γένει τῆς Ἠπείρου: Συγκεκριμένα, χαιρετισμὸ ἀπηύθυναν: ὁ Συντονιστὴς τοῦ Βουλευτηρίου τῆς ΝΙΚΗΣ κ. Πέτρος Παπαγεωργίου, ὁ Πανοσιολογιότατος Ἀρχιμανδρίτης π. Νεκτάριος Θάνος, ὁ Ἀντιπεριφερειάρχης Ἠπείρου, μὲ ἁρμοδιότητα τὸ Ἐμπόριο καὶ τὴν Ἀπασχόληση, κ. Τάσος Δράκος, ὁ Ἀντιδήμαρχος Πρέβεζας κ. Φώτης Ζέρβας, ὁ Δημοτικὸς Σύμβουλος Πρέβεζας κ. Θεόδωρος Δράκος (ποὺ ἐκπροσώπησε καὶ τὸν συνδιοργανωτὴ «Σύλλογο Φίλων Ἱστορίας «ὁ Χορός του Ζαλλόγου»), ἡ πρόεδρος τοῦ Συλλόγου Βορειοηπειρωτῶν Πρέβεζας κα Μαρία Παναγιώτη καὶ ὁ ἐκπρόσωπος τοῦ Πολιτιστικοῦ Συλλόγου Βορειοηπειρωτῶν Θεσπρωτίας κ. Δημήτριος Κωσταντίνης. Ὅλοι τους συνεχάρησαν τὸ ΚΕΜΕ «Εὐγένιος Τζιμογιάννης» γιὰ τὴν πρωτοβουλία διοργάνωσης τῆς Ἡμερίδας, σὲ μιὰ πόλη μὲ ἔντονη παρουσία Βορειοηπειρωτῶν, ποὺ δὲν ἔπαψαν ποτὲ νὰ ἐνδιαφέρονται ἔμπρακτα γιὰ τὸν τόπο τους. Ἐπίσης, ἀπὸ τὴν πλευρὰ τῶν συλλογικῶν φορέων τῆς πόλης, ξεχώρισαν οἱ παρουσίες τῆς κὰς Ἀγγελικῆς Κωνσταντινίδη, ἀπὸ τὸ Ἐπιμελητήριο Πρέβεζας (ἐκλεγμένη –πανελλαδικά- στὸν Τομέα τῆς Γυναικείας Ἐπιχειρηματικότητας), τοῦ Δημοτικοῦ Συμβούλου Πρέβεζας κ. Γρηγόρη Κουμπὴ καὶ τοῦ Προϊσταμένου τῶν Γενικῶν Ἀρχείων τοῦ Κράτους στὴν Πρέβεζα κ. Σπύρου Σκλαβενίτη.

"Δημογραφικό: Ορατός Εθνικός Κίνδυνος"
2025-11-17 08:00 - 17:00
ΔΗΜΟΓΡΑΦΙΚΟ: ΟΡΑΤΟΣ ΕΘΝΙΚΟΣ ΚΙΝΔΥΝΟΣ
Τις πτυχές της ραγδαίας δημογραφικής κατάρρευσης της χώρας, η οποία δεν υπονομεύει απλά την προοπτική, αλλά απειλεί την ίδια ύπαρξη της Ελλάδας, ανέδειξε η Εσπερίδα, που διοργάνωσε, το Κέντρο Ερευνών, Μελετών και Επιμόρφωσης «Ευγένιος Τζιμογιάννης», του Δημοκρατικού Πατριωτικού Λαϊκού Κινήματος ΝΙΚΗ, στην Αγριά του Βόλου, το Σάββατο, 22 Νοεμβρίου 2025.
Μιλώντας ενώπιον πυκνού ακροατηρίου, οι διακεκριμένοι εισηγητές της Εκδήλωσης, παραθέτοντας πληθώρα τεκμηρίων, κατέδειξαν ότι, από τη χώρα μας, εδώ και πολλές δεκαετίες, απουσιάζει η διάθεση ουσιαστικής στήριξης της οικογένειας και του παιδιού. Αυτοί που κυβέρνησαν την πατρίδα δεν έκαναν την παραμικρή προσπάθεια, η Ελλάδα να κρατήσει και να αξιοποιήσει τα μορφωμένα παιδιά της. Γεγονός που προσέδωσε, τις ορατές πια, εκρηκτικές διαστάσεις του Δημογραφικού ζητήματος της χώρας.
Όλες οι εισηγήσεις φωτογράφισαν τη διαχρονική υποκρισία των ελληνικών κυβερνήσεων, αφού όλες υποδύονταν πως αγωνιούν για το δημογραφικό, την ίδια ώρα που, με μέτρα και στοχευμένες παραλείψεις, επιτύγχαναν την οργανωμένη απερήμωση της ελληνικής υπαίθρου. Σήμερα, το 85% των Ελλήνων ζει σε αστικές και ημιαστικές περιοχές, σε συνθήκες ακρίβειας, φτώχιας και έλλειψης ελπίδας για το μέλλον, την ώρα που την Ελλάδα πλημμυρίζουν χιλιάδες παράτυποι μετανάστες. Κι αυτό, σε συνδυασμό με τη μετανάστευση νέων, μορφωμένων Ελλήνων, από 25-40 ετών, συνιστά διαρκή υπονόμευση της οικονομικής, της κοινωνικής ανάπτυξης, αλλά και της εδαφικής συνοχής της πατρίδας μας.
Οι κατά καιρούς, μεγαλόστομες κυβερνητικές εξαγγελίες, η επικοινωνιακή διαχείριση του δημογραφικού, με γνώμονα την άγραν εντυπώσεων και ψήφων, που αποτυπώνονται στην τεράστια αύξηση του αριθμού των θανάτων, έναντι των γεννήσεων, που βαίνουν διαρκώς μειούμενες, επιβάλλουν τη λήψη μέτρων για την αναπλήρωση των γενεών στην πατρίδα μας.
Οι εισηγητές της Ημερίδας, που ήταν η κ. Ασπασία Κουρουπάκη, Βουλευτής Β1, Βορείου Τομέα Αθηνών, του Κινήματος «ΝΙΚΗ» και πολύτεκνη μητέρα, ο κ. Δημήτριος Καμπισιούλης, υποστράτηγος ε.α., συγγραφέας δύο βιβλίων για το δημογραφικό ζήτημα και υπερπολύτεκνος πατέρας [οχτώ (8) παιδιών], η κ. Ελένη Σκουργιά, Εκπαιδευτικός, τρίτεκνη μητέρα και ο κ. Βασίλειος Γιασλακιώτης, Δρ Χειρουργός Μαιευτήρας Γυναικολόγος, ανέδειξαν την ανάγκη εφαρμογής μιας συγκροτημένης πολυεπίπεδης πολιτικής για την αντιμετώπιση του δημογραφικού. Με μέτρα για την Οικογένεια, τη Μητέρα και το Παιδί. Με φορολογικές ελαφρύνσεις, στεγαστική συνδρομή των νέων οικογενειών, πραγματική στήριξη του εισοδήματος των Ελλήνων, ανάσχεση της ακρίβειας και όλων των παραμέτρων που οδηγούν στη φτωχοποίηση των Ελλήνων, που ζουν με χαμηλά εισοδήματα, περιορισμένες προοπτικές και απίστευτα επίπεδα άγχους.
Οι πολίτες της Μαγνησίας, εμφανώς προβληματισμένοι, με το δημογραφικό και την εν γένει πορεία της πατρίδας, παρακολούθησαν με αμείωτο ενδιαφέρον τις εισηγήσεις, επί δίωρο. Κι αμέσως μετά συμμετείχαν σε μια ωριαία συζήτηση μαζί τους, απ΄ την οποία προέκυψαν ενδιαφέροντα συμπεράσματα και προτάσεις.
Την εκδήλωση τίμησαν με την παρουσία τους, ο πανοσιολογιότατος αρχιμανδρίτης π. Ιωσήφ, ως εκπρόσωπος της Ιεράς Μητροπόλεως Δημητριάδος και Αλμυρού, εκπρόσωποι φορέων και αρκετοί πολίτες.
Ο Πρόεδρος του Κ.Ε.Μ.Ε. «Ευγένιος Τζιμογιάννης» Δρ Δημήτριος Μεταλληνός, παρουσία των μελών του Διοικητικού Συμβουλίου Σπυρίδωνος Παραλίκη και Γεωργίας Τζέμη – Τζιμογιάννη, ευχαρίστησε τους διοργανωτές, τους εισηγητές και τους συμμετέχοντες και εξέφρασε τη δέσμευση του εν λόγω φορέα για τη διοργάνωση κι άλλων επιμορφωτικών ημερίδων, με σκοπό τη σωστή ενημέρωση των συμπατριωτών μας, αναφορικά με τα φλέγοντα κοινωνικά ζητήματα. Διότι, ενημερωμένος πολίτης είναι μόνον ο υπεύθυνος και κριτικά σκεπτόμενος πολίτης.
.

Ἰωάννης Καποδίστριας - Ἡ Πολιτικὴ Παρακαταθήκη του καὶ ἡ σημερινὴ προοπτική της
2025-12-07 18:00 - 21:30 | Αίθουσα του Δήμου Αμαρουσίου, Βασιλίσσης Σοφίας 9, Mαρούσι, Αθήνα
Ο Καποδίστριας, ως τρόπος και ως δρόμος, μόνη ελπίδα για την ανόρθωση του Ελληνισμού!
Με μια εξαιρετική Ημερίδα, στην οποία τόσο οι εισηγητές όσο και οι πολίτες που την παρακολούθησαν εξέπεμψαν το ίδιο, ξεκάθαρο μήνυμα, προς το πολιτικό προσωπικό της χώρας και προς την ελληνική κοινωνία, το Κέντρο Ερευνών, Μελετών και Επιμόρφωσης “Ευγένιος Τζιμογιάννης”, άνοιξε έναν αφιερωματικό κύκλο εκδηλώσεων, εξ αφορμής της συμπλήρωσης -εντός του 2026- διακοσίων πενήντα χρόνων από τη γέννηση του πρώτου Κυβερνήτη της Ελλάδος, Ιωάννη Καποδίστρια (1776).
Στην ασφυκτικά γεμάτη Αίθουσα Τελετών του Δημαρχείου Αμαρουσίου, ο Ομ. Καθηγητής και πρώην Πρύτανης του Παντείου Πανεπιστημίου, Δρ Γεώργιος Κοντογιώργης, ο Εκτελεστικός Αντιπρόεδρος της Ακαδημίας Κοσμοσυστημικής Γνωσιολογίας, Δικηγόρος στον Άρειο Πάγο και στο Συμβούλιο της Επικρατείας, Πολυχρόνης Καρσαμπάς και ο Δρ Ιστορίας, Διδάσκων στο Ιόνιο Πανεπιστήμιο και Πρόεδρος του Κ.Ε.Μ.Ε. “Ευγένιος Τζιμογιάννης” Δημήτριος Μεταλληνός, ανέδειξαν τις σημαντικότερες πτυχές της πολιτικής παρακαταθήκης του Ιωάννη Καποδίστρια, επικεντρώνοντας κυρίως στη σημερινή προοπτική της.
Αντιδιαστέλλοντας το έργο και το παράδειγμα του Καποδίστρια με τη σημερινή παρακμιακή πορεία της Ελλάδας, οι εισηγητές της εκδήλωσης, ανέδειξαν την προσωπικότητα και τις σημαντικότερες από τις πολιτικές παρακαταθήκες του Μεγάλου Κυβερνήτη. Υπογραμμίζοντας ότι αυτές συνιστούν διαχρονική, ιστορική εντολή, η Ελλάδα να απαλλαγεί από το πολίτευμα της Εκλόγιμης Μοναρχίας, το οποίο τη μετέτρεψε σε ένα καχεκτικό, θνησιγενές προτεκτοράτο, το οποίο, αντιμέτωπο πλέον με σοβαρά υπαρξιακά ζητήματα, καλείται, να λάβει και να υπηρετήσει μια μεγάλη απόφαση: προκειμένου να μην οδηγηθεί στην καταστροφή, να ακολουθήσει τον τρόπο και το δρόμο που έδειξε ο Ιωάννης Καποδίστριας, σε όλες τις εκφάνσεις της Ελληνικής Πολιτείας και της Κοινωνίας. Αφού, προηγουμένως, διαλύσει τους μύθους και την οργανωμένη, συκοφαντική θεώρηση της Κληρονομιάς του Καποδίστρια. Θεμελιακά στοιχεία μιας Ελλάδας που πορεύεται αλυσοδεμένη, από τη δολοφονία του Πρώτου Κυβερνήτη της ίσαμε σήμερα, με μόνους ωφελημένους τους «φιλήκοους των ξένων», όπως ονόμαζε ο Καποδίστριας τους τοποτηρητές των ηθικών αυτουργών της δολοφονίας του.
Στην Ημερίδα, που ξεκίνησε με την ευλογία του ΣεβασμιωτάτουΜητροπολίτουΚηφισίας, Αμαρουσίου, Ωρωπού και Μαραθώνοςκ. Κυρίλλου, που μετέφερε ο εκπρόσωπός του Αρχιμανδρίτης π. Τιμόθεος Κατάρας, προβλήθηκε μαγνητοσκοπημένος χαιρετισμός του Προέδρου της ΝΙΚΗΣ ΔημητρίουΝατσιού, που βρισκόταν στην Κρήτη, στο πλευρό των αγροτών. Επίσης, εκ μέρους της Κοινοβουλευτικής Ομάδας της ΝΙΚΗΣ, χαιρετισμό απηύθυνε η Βουλευτής Β΄ Αθηνών, Βόρειου Τομέα, Ασπασία Κουρουπάκη, ενώ σύντομες παρεμβάσεις έκαναν, μετά την ολοκλήρωση των εισηγήσεων, ο Αντιπρόεδρος της ΝΙΚΗΣ, Βουλευτής Λάρισας Γεώργιος Ρούντας, ο Βουλευτής Β΄ Αθηνών, Ανατολικού Τομέα, Αναστάσιος Οικονομόπουλος και ο Κερκυραίος Υποστράτηγοςε.α., υπερασπιστής της Λευκωσίας ως Διοικητής Λόχου το 1974,ΣπυρίδωνΔελλής. Παρευρέθηκαν μεταξύ άλλωνοι κ.κ. Γεώργιος Νταβρής, πρ. βουλευτής, ο Σταύρος Τσιέπας, πρέσβης ε.τ. και ο Δημήτριος Πλευράκης, πρ. Γενικός Γραμματέας Απόδημου Ελληνισμού του Υπουργείου των Εξωτερικών. Από το Δ.Σ. του «Ευγένιος Τζιμογιάννης» παρευρέθηκε και το εκλεκτό μέλος του Δικηγόρος Κωνσταντίνος Κυριακού, ενώ το έτερο μέλος Γεωργία Τζέμη–Τζιμογιάννη φιλοτέχνησε και προσέφερε δωρεάν τα επετειακά δώρα προς τους συντελεστές της εκδήλωσης, μια απεικόνιση του Ιωάννη Καποδίστρια σε κεραμίδι.. Επίσης, εκ μέρους της δημοτικής αρχής του Δήμου Αμαρουσίου, ήταν παρών ο Εντεταλμένος Δημοτικός Σύμβουλος, για θέματα Κοινωνικής Πολιτικής και Υπηρεσιών Χρήστος Αναστασόπουλος. Την εκδήλωση, που κράτησε αμείωτο το ενδιαφέρον του κοινού, επί τρεις και πλέον ώρες, συντόνισε ο δημοσιογράφος της ΕΡΤ, Αθανάσιος Χούπης
Την εκδήλωση πλαισίωσε και ο Ελληνο-Ρωσικός Σύλλογος «Κέντρο Επιστημονικών και Κοινωνικών Πρωτοβουλιών», με την έκθεση αντιγράφου δακτυλιδιού του Ιωάννη Καποδίστρια, το οποίο ο ίδιος είχε σχεδιάσει και δωρίσει στην αγαπημένη του συνεργάτιδα Ρωξάνδρα Στούρτζα, με τη συμβολική απεικόνιση μίας φλεγόμενης πεταλούδας, έργο της καλλιτέχνιδος Λιουντμίλα Κοντοπούλου, που η τελευταία προσέφερε για τις ανάγκες της ταινίας του Γιάννη Σμαραγδή, “Ιωάννης Καποδίστριας”, που σύντομα θα προβληθεί και στους ελληνικούς κινηματογράφους.
Κατεβάστε το δελτίο τύπου
Δείτε ένα βίντεο για την εκδήλωση

Παγκόσμια Ἡμέρα Ἑλληνικῆς Γλώσσας
2026-02-06 17:30 - 20:00 | Αίθουσα του Δήμου Αμαρουσίου, Βασιλίσσης Σοφίας 9, Mαρούσι, Αθήνα
Δελτίο Τύπου
για την εσπερίδα του Κ.Ε.Μ.Ε. «Ευγένιος Τζιμογιάννης» με θέμα:
«Παγκόσμια Ημέρα Ελληνικής Γλώσσας»
Την περίοδο που η Ελλάδα βρισκόταν στη δίνη των απειλών, περί επερχόμενων Μνημονίων ή Brexit, δεχόμενη αήθεις, συκοφαντικές επιθέσεις, σχεδόν από το σύνολο των ηγετών των κρατών – μελών της Ε.Ε., αλλά και από πληθώρα γνωστών ΜΜΕ (εφημερίδες, περιοδικά, τηλεοπτικοί δίαυλοι), στη Νάπολη της Ιταλίας, όπως και σε αναρίθμητες ευρωπαϊκές πόλεις, Έλληνες και Φιλέλληνες οργάνωναν μαχητικές διαδηλώσεις συμπαράστασης στην πατρίδα μας.
Στη Νάπολη, αρχαία ελληνική αποικία Ευβοιέων (από την Παρθενόπη), ο Καθηγητής του Πανεπιστημίου της Καλαβρίας, Ιστορικός – Λεξικογράφος, πρώην Πρόεδρος της Ομοσπονδίας Ελληνικών Κοινοτήτων και Αδελφοτήτων Ιταλίας, Δρ Ιωάννης Κορίνθιος, ο οποίος, μαζί με μια μικρή ομάδα Ελλήνων και τη Δημοτική Αρχή της πόλης, οργάνωνε τις αντιδράσεις στα σχέδια των «σκληρών» της Ε.Ε., συνέλαβε την ιδέα της καθιέρωσης της Παγκόσμιας Ημέρας Ελληνικής Γλώσσας, πιστεύοντας ότι έτσι, εκτός από τη διόρθωση ενός εθνικού, ιστορικού σφάλματος, η συγκεκριμένη δραστηριότητα θα υπενθυμίσει εμφατικά, σε όλη την ανθρωπότητα, το πολύπλευρο χρέος της έναντι του Ελληνισμού και της Ελληνικής Γλώσσας. Την προσπάθεια, που οργανώθηκε και γιγαντώθηκε τάχιστα, συνέδραμαν αμέσως ο Δήμαρχος και το Δημοτικό Συμβούλιο της Νάπολης, πλήθος Ακαδημαϊκών Δασκάλων και Εκπαιδευτικών, στα Κλασσικά Λύκεια της Ιταλίας.
Διαμορφώνοντας Οδικό Χάρτη, για την επίτευξη του οράματος, ο Καθηγητής, Δρ Κορίνθιος και οι συνεργάτες του, ξεκίνησαν μεγαλειώδεις εκδηλώσεις για την Ελληνική Γλώσσα, κινητοποίησαν όλη την Ελληνική Ομογένεια, σε όλα τα μήκη και τα πλάτη του κόσμου, και συγκρότησαν Φάκελο Διεκδίκησης της Αναγνώρισης, σε επίπεδο UNESCO. Όλα αυτά, οι Έλληνες της Νάπολης, τα κατέστησαν γνωστά στη Βουλή των Ελλήνων, ενημερώνοντας κατ΄ επανάληψη, τα μέλη της Ειδικής, Μόνιμης Επιτροπής του Ελληνισμού της Διασποράς. Ταυτόχρονα, οι Εκδηλώσεις στη Νάπολη, θεσμοθετήθηκαν και έγιναν «μαγνήτης» για όλη την Ομογένεια. Ενώ η πρόταση και ο Φάκελος για την UNESCO, πήρε το γνωστό δρόμο της πολύχρονης καθυστέρησης…
Με τη διαρκώς αυξανόμενη πίεση της Νάπολης, αλλά και υπό το βάρος της συμπαράστασής τους, από φορείς στην Ελλάδα και σ’ όλο τον κόσμο, δέκα (10) χρόνια μετά, η Ελλάδα έφερε το Αίτημα στη Γενική Συνέλευση της UNESCO, στη Σαμαρκάνδη του Ουζμπεκιστάν, το οποίο εγκρίθηκε. Έκτοτε, έσπευσαν να οικειοποιηθούν, με περισσή αμετροέπεια και έπαρση, ο πρωθυπουργός και όλο σχεδόν το «επιτελικό κράτος». Αποσιωπώντας κάθε αναφορά στους εμπνευστές και στους ανιδιοτελείς εργάτες της προσπάθειας, ένδεκα (11) ετών, Έλληνες και ξένους. Ο Μητσοτάκης και δεκάδες σχετικοί και άσχετοι, ετοιμάζονται να συμμετάσχουν σε φιέστα, στις 9 Φεβρουαρίου, στο νέο Μουσείο της Ακρόπολης, «λησμονώντας» την οφειλόμενη τιμή στους πρωτοπόρους.
Στην εφετινή διεθνή εκδήλωση, που θα πραγματοποιηθεί στο Πανεπιστήμιο της Καλαβρίας (Νάπολη – Ιταλίας) τη Δευτέρα, 9 Φεβρουαρίου 2026, με τη συμμετοχή πολλών ελληνικών συλλογικοτήτων και γλωσσολόγων, το Κ.Ε.Μ.Ε. «Ευγένιος Τζιμογιάννης» θα εκπροσωπηθεί από τα εξέχοντα μέλη του Διοικητικού του Συμβουλίου κ. Κωνσταντίνο Κυριακού και κα Γεωργία Τζέμη – Τζιμογιάννη, τους οποίους θα συνοδεύει ο άμισθος επιστημονικός μας συνεργάτης Δημοσιογράφος Δρ Αθανάσιος Χούπης.
Θα προηγηθεί των εκδηλώσεων αυτών, εσπερίδα με θέμα «Παγκόσμια Ημέρα Ελληνικής Γλώσσας», που διοργανώνει το Κέντρο Ερευνών, Μελετών και Επιμόρφωσης «Ευγένιος Τζιμογιάννης», στην Αίθουσα του Δημοτικού Συμβουλίου Αμαρουσίου, την Παρασκευή, 6 Φεβρουαρίου 2026 και ώρα 17:30, με ομιλητές τους κ.κ. Δημήτριο Νατσιό, Πρόεδρο του Δημοκρατικού Πατριωτικού Λαϊκού Κινήματος ΝΙΚΗ, Δρ Ιωάννη Κορίνθιο, Καθηγητή του Πανεπιστημίου της Καλαβρίας (Κάτω Ιταλία), Δρ π. Ιωάννη Ζόζουλακ, Καθηγητή Βυζαντινής Φιλοσοφίας και Ελληνικής Γλώσσας στο Πανεπιστήμιο του Κωνσταντίνου του Φιλοσόφου στη Νίτρα (Σλοβακία) και π. Βελισάριο Γκεζερλή, Δρ Πληροφορικής και Λειτουργιολόγος. Θα ακολουθήσουν δύο παρεμβάσεις από τους κ.κ. Ιωάννη Καργάκο, Φιλόλογο των Αρσακείων Σχολείων και Κωνσταντίνο Τσινάλη, Καθηγητή Φωνητικής και Ορθοφωνίας. Συντονιστής θα είναι ο έγκριτος Δημοσιογράφος της ΕΡΤ Δρ Αθανάσιος Χούπης.
Της εσπερίδας θα προηγηθεί η ευλογία της Αγιοβασιλιάτικης πίτας του Κ.Ε.Μ.Ε. «Ευγένιος Τζινογιάννης». Στο πλαίσιο της εκδήλωσης θα απονεμηθεί στον κ. Καργάκο τιμητική πλακέτα στη Μνήμη του Διδασκάλου του Γένους αειμνήστου Καθηγητού Σαράντου Καργάκου (+14 Ιανουαρίου 2019).
Η είσοδος είναι ελεύθερη.
Εκ μέρους του Δ.Σ.
Ο Πρόεδρος
Δημήτριος Γ. Μεταλληνός

"Πολιτική Προστασία: Στρατηγικές Ανθεκτικότητας και Ψηφιακής Καινοτομίας, στη Διαχείριση Σύγχρονων Κρίσεων"
2026-02-19 19:00 - 21:30 | Αίθουσα Δήμου Χαλανδρίου, Στρατάρχου Αλεξάνδρου Παπάγου 7, Χαλάνδρι, 15234, Greece
Δ Ε Λ Τ Ι Ο Τ Υ Π Ο Υ για την Εσπερίδα Διαχείρισης Σύγχρονων Κρίσεων.
Σε μια χρονική στιγμή που, η κυβέρνηση επιδίδεται στα συνηθισμένα επικοινωνιακά της τεχνάσματα και οι πολιτικές δυνάμεις του Τόπου αποφεύγουν να εστιάσουν το δημόσιο λόγο τους στα μείζονα ζητήματα της εθνικής και κοινωνικής πραγματικότητας, για μια ακόμη φορά, η ΝΙΚΗ, μέσω του Κέντρου Ερευνών, Μελετών και Επιμόρφωσης (Κ.Ε.Μ.Ε) “Ευγένιος Τζιμογιάννης”, του κοινοβουλευτικού ινστιτούτου της, μέσα από μια άρτια οργανωμένη, πολυθεματική Εσπερίδα, ανέδειξε -σε όλες του τις πτυχές- το τεράστιο ζητούμενο της Ανθεκτικότητας της χώρας. Η Εσπερίδα, υπό το γενικό τίτλο, “Στρατηγικές Ανθεκτικότητας και Ψηφιακής Καινοτομίας στην Διαχείριση Σύγχρονων Κρίσεων”, που έλαβε χώρα στην Αίθουσα Εκδηλώσεων του Δήμου Χαλανδρίου, τεκμηρίωσε ολοκληρωμένα την αναγκαιότητα, το ζήτημα της Ανθεκτικότητας να ιδωθεί επιτέλους ως προϋπόθεση επιβίωσης, κοινωνικής συνοχής και δημοκρατικής λογοδοσίας.
Οι διακεκριμένοι Εισηγητές της Εκδήλωσης ήταν, ο Δρ Γεώργιος Χλούπης, Καθηγητής στο Τμήμα Τοπογραφίας και Γεωπληροφορικής, του Πανεπιστημίου Δυτικής Αττικής, Διευθυντής του Εργαστηρίου Βιώσιμων Συστημάτων και Ανθεκτικών Υποδομών και του Μεταπτυχιακού Προγράμματος στη Διαχείριση Γης και Ακινήτων, ο Ηλίας Τσιμπιδάρος, Υπεύθυνος της Θεματικής Ομάδας Πολιτικής Προστασίας της ΝΙΚΗΣ, ο Παναγιώτης Αναστόπουλος, με διεθνή εμπειρία και θητεία σε θέσεις ευθύνης Πολιτικής Προστασίας και ο Νικόλαος Κολοβός, Υποστράτηγος εν αποστρατεία, του Πυροσβεστικού Σώματος. Άπαντες ανέδειξαν από διαφορετικές αφετηρίες το γεγονός ότι, οι πρόσφατες φυσικές καταστροφές στην Ελλάδα, αποτύπωσαν -με οδυνηρό τρόπο- μια πικρή αλήθεια: Η επιχειρησιακή ετοιμότητα, ο διατομεακός συντονισμός και η αξιοποίηση της ψηφιακής τεχνολογίας παραμένουν σε επίπεδο διακηρύξεων, ενώ η αναφορά τους δεν υπηρετεί την Πρόληψη αλλά στρατηγικές επικοινωνιακής διαχείρισης καταστροφών που θα μπορούσαν να αποφευχθούν ή να μετριαστούν. Ταυτόχρονα, ζητούμενα παραμένουν, τόσο η ενίσχυση της Αυτοδιοίκησης, με σύγχρονα εργαλεία και επαρκείς πόρους, όσο και η ανάδειξη του πολίτη στο επίκεντρο ενός Συστήματος Πολιτικής Προστασίας, που θα δίνει έμφαση στην καθολική συμμετοχή των πολιτών στον Εθελοντισμό και στην Πρόληψη. Ακόμη, οι ομιλητές υπογράμμισαν την ανάγκη, η Πολιτική Προστασία να πάψει να συνιστά έναν παρωχημένο, διοικητικό μηχανισμό. Καθότι, η αντιμετώπιση της κλιματικής Κρίσης, τα ακραία καιρικά φαινόμενα, οι υβριδικές απειλές και οι ποικίλες τεχνολογικές εξαρτήσεις, απαιτούν ένα Κοινωνικό Συμβόλαιο Εμπιστοσύνης, μεταξύ κράτους και πολίτη. Κάτι που είναι εφικτό και επιβεβλημένο, αν αξιοποιηθούν τα σύγχρονα συστήματα έγκαιρης προειδοποίησης, η ανάλυση μεγάλων δεδομένων, η τεχνητή νοημοσύνη για πρόβλεψη κινδύνων και οι ψηφιακές πλατφόρμες διαχείρισης κρίσεων. Το τεράστιο ζητούμενο της Ανθεκτικότητας, όπως τονίστηκε από όλους τους Εισηγητές, δεν μπορεί να εξαντλείται στην απολογία της Πολιτείας και σε επιμερισμούς ευθυνών. Είναι η στιγμή που απαιτείται Ανασχεδιασμός της Πολιτικής Προστασίας και υλοποίηση συγκεκριμένου πλάνου, με συνέπεια, διαφάνεια, αξιολόγηση και λογοδοσία. Στην κατεύθυνση αυτή, όπως τόνισε ο Δρ Διεθνών και Ευρωπαϊκών Σπουδών, Μιχάλης Χούπης, που συντόνισε την Εκδήλωση και συνόψισε τα συμπεράσματα των Εισηγήσεων, η ΝΙΚΗ, δια του Κ.Ε.Μ.Ε “Ευγένιος Τζιμογιάννης”, με υπευθυνότητα και παρρησία, άνοιξε έναν ουσιαστικό, δημόσιο διάλογο, με επιστημονική γνώση, θεσμική σοβαρότητα και κοινωνική ευαισθησία, για ένα Ανθεκτικό, Διαφανές και Τεχνολογικά Επαρκές Κράτος. Στην Εσπερίδα απηύθυναν χαιρετισμό, ο Πρόεδρος του Κ.Ε.Μ.Ε “Ευγένιος Τζομογιάννης”, Δρ Δημήτριος Μεταλληνός, Διδάσκων στο Ιόνιο Πανεπιστήμιο και η Βουλευτής της ΝΙΚΗΣ, Βόρειου Τομέα Αθηνών, Ασπασία Κουρουπάκη, η οποία, εκτός του πλαισίου για μια αποτελεσματική πρόληψη, ανέδειξε τα σημαντικότερα προβλήματα Πολιτικής Προστασίας, όπως αυτά αποτυπώνονται στην Αττική
